CELEX: 52018PC0327
Language: el
Date: 2018-05-02
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.5.2018
            COM(2018) 327 final
            2018/0132(APP)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Σκοπός της παρούσας πρότασης είναι η θέσπιση εκτελεστικών μέτρων, όπως προβλέπεται στο άρθρο 7 της πρότασης της Επιτροπής για απόφαση του Συμβουλίου για το σύστημα ιδίων πόρων της Ευρωπαϊκής Ένωσης
                     1
                  , βάσει του άρθρου 311 τέταρτο εδάφιο της Συνθήκης για τη λειτουργία της Ευρωπαϊκής Ένωσης. Με την πρόταση πρόκειται να καταργηθεί και να αντικατασταθεί ο κανονισμός (ΕΕ, Ευρατόμ) αριθ. 608/2014 του Συμβουλίου
                     2
                  . 
               
               
                  Η προτεινόμενη νέα απόφαση για τους ιδίους πόρους θα διατηρήσει και θα μεταρρυθμίσει τους υφιστάμενους τρεις ιδίους πόρους: τους παραδοσιακούς ιδίους πόρους, μια τροποποιημένη έκδοση του ιδίου πόρου που βασίζεται στον φόρο προστιθέμενης αξίας, και τον ίδιο πόρο που βασίζεται στο ακαθάριστο εθνικό εισόδημα.
               
               
                  Επιπλέον, η πρόταση απόφασης για τους ιδίους πόρους εισάγει τρεις νέους ιδίους πόρους, οι οποίοι βασίζονται, αντίστοιχα, στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης, και στα απορρίμματα πλαστικών συσκευασιών που δεν ανακυκλώνονται.
               
               
                  Η παρούσα πρόταση κανονισμού καλύπτει όλες τις πρακτικές ρυθμίσεις για τους ιδίους πόρους της Ένωσης. Στο ίδιο πνεύμα με τον κανονισμό (ΕΕ, Ευρατόμ) αριθ. 608/2014, ο προτεινόμενος κανονισμός καθορίζει μια εξορθολογισμένη διαδικασία προκειμένου να καταστεί ευέλικτο το σύστημα, εντός του πλαισίου και των ορίων που προβλέπονται στην απόφαση για τους ιδίους πόρους.
               
               
                  Η πρόταση περιλαμβάνει διατάξεις γενικού χαρακτήρα, οι οποίες μπορούν να εφαρμοστούν σε όλα τα είδη ιδίων πόρων και επί των οποίων είναι εξαιρετικά σημαντικό να υπάρχει κατάλληλος κοινοβουλευτικός έλεγχος. Οι διατάξεις καλύπτουν κυρίως θέματα σχετικά με τον έλεγχο και την εποπτεία των εσόδων, συμπεριλαμβανομένων των σχετικών απαιτήσεων υποβολής εκθέσεων, και τις σχετικές εξουσίες των επιθεωρητών της Επιτροπής.
               
               
                  Αυτά τα εκτελεστικά μέτρα συμπληρώνονται, σύμφωνα με το άρθρο 322 παράγραφος 2 της Συνθήκης για τη λειτουργία της Ευρωπαϊκής Ένωσης, με κανονισμούς για τον καθορισμό των μεθόδων και της διαδικασίας μέσω των οποίων θα αποδίδονται ή θα καταβάλλονται στην Επιτροπή τα έσοδα από τους ιδίους πόρους, συμπεριλαμβανομένων μέτρων για την κάλυψη των ταμειακών απαιτήσεων, όπου χρειάζεται. 
               
               
                  Η παρούσα πρωτοβουλία εντάσσεται στην ευρύτερη δέσμη νομοθετικών μέτρων για τους ιδίους πόρους, τα οποία προτείνει η Επιτροπή μαζί με κανονισμό για το πολυετές δημοσιονομικό πλαίσιο για την περίοδο 2021-2027
                     3
                  . Περιλαμβάνει την προαναφερόμενη απόφαση για τους ιδίους πόρους, έναν ειδικό κανονισμό για την απόδοση των νέων ιδίων πόρων
                     4
                  , και την τροποποίηση
                     5
                   του κανονισμού για τους ιδίους πόρους που βασίζονται στον φόρο προστιθέμενης αξίας
                     6
                  . Η πρωτοβουλία δεν αποτελεί μέρος του προγράμματος βελτίωσης της καταλληλότητας του κανονιστικού πλαισίου.
               
               
                  Ο ισχύων κανονισμός (ΕΕ, Ευρατόμ) αριθ. 608/2014 προβλέπει εκτελεστικά μέτρα για το σύστημα των ιδίων πόρων της Ευρωπαϊκής Ένωσης, σύμφωνα με το άρθρο 9 της απόφασης αριθ. 2014/335/ΕΕ, Ευρατόμ
                     7
                  . Η προτεινόμενη απόφαση για τους ιδίους πόρους περιλαμβάνει νέους ιδίους πόρους και, βάσει του άρθρου 7, απαιτείται να προβλεφθούν εκτελεστικά μέτρα όσον αφορά:
               
            
            
               α)τους λεπτομερείς κανόνες για τον υπολογισμό και τη βεβαίωση των ποσών των ιδίων πόρων·
            
            
               β)τις απαιτούμενες διατάξεις και ρυθμίσεις για τον έλεγχο και την εποπτεία των εσόδων που προκύπτουν από του ιδίους πόρους·
            
            
               γ)το Ακαθάριστο Εθνικό Εισόδημα αναφοράς, τις διατάξεις για την προσαρμογή του ακαθάριστου εθνικού εισοδήματος και τις διατάξεις για τον νέο υπολογισμό του ανώτατου ορίου για πληρωμές και αναλήψεις υποχρεώσεων, σε περίπτωση σημαντικών μεταβολών στο ακαθάριστο εθνικό εισόδημα·
            
            
               δ)τη διαδικασία για τον υπολογισμό και την εγγραφή στον προϋπολογισμό του ετήσιου δημοσιονομικού υπολοίπου.
            
            
               
                  Υπό το πρίσμα των ανωτέρω, τα στοιχεία που προτείνονται από την Επιτροπή αφορούν εκτελεστικά μέτρα για:
               
            
            
               –όλους τους ιδίους πόρους που καθορίζονται στο άρθρο 2 της απόφασης για τους ιδίους πόρους, όπως συμβαίνει σήμερα με τον ισχύοντα κανονισμό εφαρμογής (ΕΕ, Ευρατόμ) αριθ. 608/2014, συμπεριλαμβανομένων:
            
            
               των συντελεστών καταβολής τους· 
            
            
               του ελέγχου και της εποπτείας·
            
         
         
            
               των απαιτήσεων υποβολής εκθέσεων· 
            
            
               των εξουσιών και των υποχρεώσεων των επιθεωρητών της Επιτροπής, καθώς και της προετοιμασίας και της διαχείρισης των ελέγχων·
            
            
               της διαδικασίας επιτροπής·
            
            
               –τον υπολογισμό και την εγγραφή του υπολοίπου στον προϋπολογισμό·
            
            
               –τον ορισμό του Ακαθάριστου Εθνικού Εισοδήματος αναφοράς και τις διατάξεις για την αντιμετώπιση σημαντικών μεταβολών στο ευρωπαϊκό σύστημα περιφερειακών και εθνικών λογαριασμών, που μεταφέρονται από την ισχύουσα απόφαση 2014/335/ΕΕ, Ευρατόμ για τους ιδίους πόρους. 
            
            
               
                  Η πρόταση της Επιτροπής εξηγείται αναλυτικότερα στο τμήμα 5.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η νομική βάση της απόφασης για τους ιδίους πόρους είναι το άρθρο 311 τρίτο εδάφιο της Συνθήκης για τη λειτουργία της Ευρωπαϊκής Ένωσης. Το άρθρο 311 τέταρτο εδάφιο και το άρθρο 322 παράγραφος 2 της Συνθήκης συνιστούν τη νομική βάση των πράξεων που θα προβλέπουν τα εκτελεστικά μέτρα για το σύστημα των ιδίων πόρων και για την απόδοση των εν λόγω ιδίων πόρων.
               
               
                  Η νομική βάση του παρόντος κανονισμού είναι το άρθρο 311 τέταρτο εδάφιο της Συνθήκης. Αναφέρεται περαιτέρω στο άρθρο 7 της νέας απόφασης για τους ιδίους πόρους (άρθρο 9 της απόφασης του 2014 για τους ιδίους πόρους). Τέλος, συνδέεται με τους κανονισμούς για την απόδοση των ιδίων πόρων, και συγκεκριμένα: i) τον ισχύοντα κανονισμό (ΕΕ, Ευρατόμ) αριθ. 609/2014 για τους παραδοσιακούς ιδίους πόρους και τους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα. και ii) τον προτεινόμενο συμπληρωματικό κανονισμό για την απόδοση των νέων ιδίων πόρων που βασίζονται στην κοινή ενοποιημένη βάση φορολογίας εταιρειών, στο σύστημα εμπορίας δικαιωμάτων εκπομπών της Ευρωπαϊκής Ένωσης, και στα απορρίμματα πλαστικών συσκευασιών.
               
            
            
               •Συνέπεια με άλλες πολιτικές της Ένωσης
            
            
               
                  Δεδομένης της φύσης των ιδίων πόρων, η διαχείρισή τους εναπόκειται στην ορθή εφαρμογή άλλων ενωσιακών πολιτικών: 
               
            
            
               –οι παραδοσιακοί ίδιοι πόροι (κυρίως οι δασμοί) συνδέονται με την τελωνειακή ένωση·
            
            
               –οι ίδιοι πόροι που βασίζονται στον φόρο προστιθέμενης αξίας και στην κοινή ενοποιημένη βάση φορολογίας εταιρειών συνδέονται με την ενιαία αγορά και τη φορολογική πολιτική·
            
            
               –οι ίδιοι πόροι που βασίζονται στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών συνδέονται με τις πολιτικές για το περιβάλλον και τη δράση για το κλίμα.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση του παρόντος κανονισμού είναι το άρθρο 311 τέταρτο εδάφιο της Συνθήκης για τη λειτουργία της Ευρωπαϊκής Ένωσης. Αναφέρεται περαιτέρω στο άρθρο 7 της νέας απόφασης για τους ιδίους πόρους (άρθρο 9 της απόφασης 2014/335/ΕΕ, Ευρατόμ για τους ιδίους πόρους).
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λόγω της φύσης του προϋπολογισμού της Ένωσης και των ιδίων πόρων που συνιστούν τα έσοδά του, τα εκτελεστικά μέτρα για το σύστημα των ιδίων πόρων χρειάζεται να έχουν ενωσιακή διάσταση, πράγμα το οποίο δεν μπορεί να επιτευχθεί από τα κράτη μέλη.
               
            
            
               •Αναλογικότητα
            
         
         
            
               
                  Στην παρούσα πρόταση για νέο κανονισμό μεταφέρονται τα περισσότερα από τα ισχύοντα εκτελεστικά μέτρα σε ισχύ. Η συμπερίληψη νέων ιδίων πόρων στην απόφαση για τους ιδίους πόρους καθιστά αναγκαία την έκδοση επικαιροποιημένης νομοθεσίας, η οποία να περιλαμβάνει εκτελεστικά μέτρα για τους εν λόγω νέους ιδίους πόρους και να βελτιώνει τα ισχύοντα μέτρα.
               
               
                  Τα εκτελεστικά μέτρα που περιλαμβάνονται στην παρούσα πρόταση ακολουθούν το ισχύον σύστημα και ακολουθούν επίσης την πρόταση της Επιτροπής του 2011 (COM(2011) 740), προσαρμόζοντάς την ταυτόχρονα στο νέο τοπίο των πολλαπλών και νέων ιδίων πόρων. Είναι προς το συμφέρον της Ένωσης και των κρατών μελών της να διασφαλιστεί η ορθή λειτουργία του συστήματος των ιδίων πόρων, επομένως τα μέτρα ελέγχου και εποπτείας έχουν σχεδιαστεί έτσι ώστε να καθιστούν εφικτή την απρόσκοπτη συνεργασία μεταξύ των οργανισμών της Ένωσης και των κρατών μελών.
               
               
                  Επιπλέον, έχουν συμπεριληφθεί στην παρούσα πρόταση διατάξεις επί των οποίων είναι εξαιρετικά σημαντικό να υπάρχει κατάλληλος κοινοβουλευτικός έλεγχος. 
               
            
            
               •Επιλογή της νομικής πράξης
            
            
               
                  Το άρθρο 311 τέταρτο εδάφιο της Συνθήκης για τη λειτουργία της Ευρωπαϊκής Ένωσης ορίζει ρητά «Το Συμβούλιο, αποφασίζοντας μέσω κανονισμών (...), καθορίζει τα μέτρα εφαρμογής του συστήματος ιδίων πόρων της Ένωσης».
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               
                  Η αιτιολογική έκθεση για την πρόταση σχετικά με νέα απόφαση για τους ιδίους πόρους περιλαμβάνει περισσότερες πληροφορίες σχετικά με τις πρόσφατες εκθέσεις και τα έγγραφα στα οποία αναλύεται η ανάγκη μεταρρύθμισης του συστήματος των ιδίων πόρων.
               
               
                  Ως εκ τούτου, κρίνεται αναγκαία η έκδοση νέου κανονισμού σχετικά με τη θέσπιση εκτελεστικών μέτρων για το σύστημα των ιδίων πόρων, αφού ο ισχύων κανονισμός (ΕΕ, Ευρατόμ) αριθ. 608/2014 αφορά μόνο τους παραδοσιακούς ιδίους πόρους και τους ιδίους πόρους που βασίζονται στον φόρο προστιθέμενης αξίας και στο ακαθάριστο εθνικό εισόδημα, ενώ η προτεινόμενη απόφαση για τους ιδίους πόρους εισάγει νέους ιδίους πόρους, που καθιστούν επιβεβλημένη τη θέσπιση μέτρων ελέγχου και εποπτείας.
               
               
                  Τα εκτελεστικά μέτρα ακολουθούν διατάξεις που είναι ήδη σε ισχύ, καθώς η πρόταση επεκτείνει στους νέους ιδίους πόρους το ήδη υφιστάμενο σύστημα που προβλέπεται στον κανονισμό (ΕΕ, Ευρατόμ) αριθ. 608/2014 του Συμβουλίου. Επιπλέον, η πρόταση συμπληρώνει τη σχετική νομοθεσία για τους νέους ιδίους πόρους και περιλαμβάνει αναφορά σε αυτή. Ως εκ τούτου, τα προτεινόμενα εκτελεστικά μέτρα θα αποτελέσουν συνέχεια του υφιστάμενου συστήματος, διευρύνοντάς το ώστε να περιλαμβάνει τους νέους ιδίους πόρους.
               
               
                  Η παρούσα πρόταση δεν συνδέεται με το πρόγραμμα βελτίωσης της καταλληλότητας του κανονιστικού πλαισίου. Απευθύνεται στα κράτη μέλη και όχι σε πολύ μικρές επιχειρήσεις, μικρές και μεσαίες επιχειρήσεις ή άλλα ενδιαφερόμενα μέρη. Είναι, καταρχήν, ουδέτερη όσον αφορά την τομεακή ανταγωνιστικότητα της Ένωσης ή το διεθνές εμπόριο. Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Οι δημοσιονομικές επιπτώσεις της παρούσας πρότασης και της δέσμης νομοθετικών μέτρων για τους ιδίους πόρους περιλαμβάνονται στο νομοθετικό δημοσιονομικό δελτίο που επισυνάπτεται στην πρόταση κανονισμού για την απόδοση των νέων ιδίων πόρων. Το μεταρρυθμισμένο σύστημα των ιδίων πόρων μπορεί να εφαρμοστεί στο ίδιο επίπεδο διοικητικών πιστώσεων και ανθρώπινων πόρων όπως το ισχύον σύστημα.
            
            
               5.ΛΟΙΠΑ ΣΤΟΙΧΕΙΑ
            
            
               
                  Η εφαρμογή της νομοθεσίας για τους ιδίους πόρους, συμπεριλαμβανομένου του κανονισμού για τα εκτελεστικά μέτρα, εξετάζεται τακτικά στο πλαίσιο της συμβουλευτικής επιτροπής των ιδίων πόρων.
               
               
                  Η πρόταση της Επιτροπής συνοψίζεται ως εξής:
               
               
                  Κεφάλαιο I «Προσδιορισμός των ιδίων πόρων»
               
            
            
               –Άρθρο 1 της πρότασης, «Εφαρμοστέοι συντελεστές καταβολής»: στο άρθρο προβλέπονται οι ενιαίοι συντελεστές καταβολής που πρόκειται να εφαρμόζονται στις κατηγορίες ιδίων πόρων που καθορίζονται στο άρθρο 2 παράγραφος 1 στοιχεία β), γ), δ) και ε) (δηλαδή, για τους ιδίους πόρους που βασίζονται στον φόρο προστιθέμενης αξίας, στην κοινή ενοποιημένη βάση φορολογίας εταιρειών, στο σύστημα εμπορίας εκπομπών της Ευρωπαϊκής Ένωσης και στα απορρίμματα πλαστικών συσκευασιών) της πρότασης της Επιτροπής για την νέα απόφαση για τους ιδίους πόρους.
            
            
               –Άρθρο 2 της πρότασης, «Ακαθάριστο εθνικό εισόδημα αναφοράς και σημαντικές μεταβολές του»: μεταφέρονται και επικαιροποιούνται οι διατάξεις του άρθρου 2 παράγραφος 7 και του άρθρου 3 παράγραφος 4 της απόφασης 2014/335/ΕΕ, Ευρατόμ για τους ιδίους πόρους.
            
            
               –Άρθρο 3 της πρότασης, «Υπολογισμός και εγγραφή του υπολοίπου στον προϋπολογισμό»: μεταφέρονται και επικαιροποιούνται οι διατάξεις του άρθρου 1 του κανονισμού (ΕΕ, Ευρατόμ) αριθ. 608/2014.
            
            
               
                  Κεφάλαιο II «Διατάξεις σχετικά με τον έλεγχο και την εποπτεία, καθώς και τις σχετικές απαιτήσεις υποβολής πληροφοριακών στοιχείων»
               
            
         
         
            
               –Άρθρο 4 της πρότασης, «Μέτρα ελέγχου και εποπτείας»: μεταφέρονται και επικαιροποιούνται οι διατάξεις του άρθρου 2 του κανονισμού (ΕΕ, Ευρατόμ) αριθ. 608/2014, σε σχέση με τους νέους ιδίους πόρους, που προβλέπονται στο άρθρο 2 παράγραφος 1 στοιχεία γ), δ) και ε) της προτεινόμενης απόφασης για τους ιδίους πόρους. Επιπλέον, συγκεκριμένες διατάξεις περί ελέγχων για τον ίδιο πόρο βάσει του φόρου προστιθέμενης αξίας έχουν μεταφερθεί από το άρθρο 11 παράγραφος 1 του κανονισμού (ΕΟΚ, Ευρατόμ) 1553/89 του Συμβουλίου. Έχει επιδιωχθεί απλούστευση, με στόχο ένα σύστημα που να εφαρμόζεται, κατά το δυνατόν, για όλους τους ιδίους πόρους.
            
            
               –Άρθρο 5 της πρότασης, «Εξουσίες και υποχρεώσεις των εντεταλμένων υπαλλήλων της Επιτροπής»: μεταφέρονται και επικαιροποιούνται οι διατάξεις του άρθρου 3 του κανονισμού (ΕΕ, Ευρατόμ) αριθ. 608/2014. Έχει επιδιωχθεί απλούστευση, με στόχο ένα σύστημα που να εφαρμόζεται για όλους τους ιδίους πόρους.
            
            
               –Άρθρο 6 της πρότασης, «Προετοιμασία και διαχείριση των ελέγχων»: μεταφέρονται και επικαιροποιούνται οι διατάξεις του άρθρου 4 του κανονισμού (ΕΕ, Ευρατόμ) αριθ. 608/2014. Έχει επιδιωχθεί απλούστευση, με στόχο ένα σύστημα που να εφαρμόζεται, κατά το δυνατόν, για όλους τους ιδίους πόρους.
            
            
               –Άρθρο 7 της πρότασης, «Καταγγελία περιπτώσεων απάτης και παρατυπιών που θίγουν απαιτήσεις σε παραδοσιακούς ιδίους πόρους»: διατηρούνται, αμετάβλητες, οι διατάξεις του άρθρου 5 του κανονισμού (ΕΕ, Ευρατόμ) αριθ. 608/2014, δεδομένου ότι οι εν λόγω διατάξεις είναι σχετικές μόνο για τους παραδοσιακούς ιδίους πόρους.
            
            
               –Άρθρο 8 της πρότασης, «Υποβολή εκθέσεων από τα κράτη μέλη για τους ελέγχους παραδοσιακών ιδίων πόρων»: διατηρούνται, αμετάβλητες, οι διατάξεις του άρθρου 6 του κανονισμού (ΕΕ, Ευρατόμ) αριθ. 608/2014, δεδομένου ότι οι εν λόγω διατάξεις είναι σχετικές μόνο για τους παραδοσιακούς ιδίους πόρους.
            
            
               
                  Κεφάλαιο III «Επιτροπή και τελικές διατάξεις»
               
            
            
               –Άρθρο 9 της πρότασης, «Διαδικασία επιτροπής»: προβλέπει την ανάθεση εκτελεστικών εξουσιών στην Επιτροπή, σύμφωνα με τον κανονισμό (ΕΕ) αριθ. 182/2011.
            
            
               –Άρθρο 10 της πρότασης, «Τελικές διατάξεις»: καταργείται ο κανονισμός (EE, Ευρατόμ) αριθ. 608/2014.
            
            
               –Άρθρο 11 της πρότασης, «Έναρξη ισχύος»: προβλέπει ότι ο κανονισμός θα πρέπει να αρχίσει να ισχύει ταυτόχρονα με την απόφαση για τους ιδίους πόρους. Ο παρών κανονισμός θα ισχύει αναδρομικά από την 1η Ιανουαρίου 2021 για τους ιδίους πόρους που βασίζονται στο σύστημα εμπορίας δικαιωμάτων εκπομπών της Ευρωπαϊκής Ένωσης και στα απορρίμματα πλαστικών συσκευασιών. Όσον αφορά τον ίδιο πόρο που βασίζεται στην κοινή ενοποιημένη βάση φορολογίας εταιρειών, οι εν λόγω διατάξεις θα εφαρμοστούν από το δεύτερο έτος μετά τη λήξη της προθεσμίας μεταφοράς της οδηγίας για την κοινή ενοποιημένη βάση φορολογίας εταιρειών.
            
            
               2018/0132 (APP)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 311 τέταρτο εδάφιο,
            
            
               Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενεργείας, και ιδίως το άρθρο 106α,
            
            
               Έχοντας υπόψη την απόφαση 20xx/xxxx/ΕΕ, Ευρατόμ του Συμβουλίου, της [ΗΜΕΡΟΜΗΝΙΑ], για το σύστημα των ιδίων πόρων της Ευρωπαϊκής Ένωσης
                  8
               , και ιδίως το άρθρο 7,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη την έγκριση του Ευρωπαϊκού Κοινοβουλίου
                  9
               ,
            
         
         
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Απαιτείται κατάλληλος κοινοβουλευτικός έλεγχος, όπως ορίζεται στις Συνθήκες, για τις διατάξεις γενικού χαρακτήρα που εφαρμόζονται για όλα τα είδη ιδίων πόρων, συμπεριλαμβανομένου του καθορισμού των εφαρμοστέων συντελεστών καταβολής των ιδίων πόρων, εντός των ανώτατων ορίων που καθορίζονται στο άρθρο 2 παράγραφος 1 στοιχεία β) έως ε) της απόφασης 20xx/xxxx/ΕΕ, Ευρατόμ.
            
            
               (2)Για λόγους συνοχής, ορισμένες διατάξεις της απόφασης (ΕΕ, Ευρατόμ) αριθ. 2014/335 του Συμβουλίου
                  10
               , όπως για το ακαθάριστο εθνικό εισόδημα αναφοράς και σημαντικές μεταβολές του, και τον ενιαίο συντελεστή καταβολής του πόρου που αναφέρεται στο άρθρο 2 παράγραφος 1 στοιχείο στ) της απόφασης 20xx/xxxx, θα πρέπει να περιληφθούν στον παρόντα κανονισμό.
            
            
               (3)Για να διατηρηθεί αμετάβλητο το ποσό των οικονομικών πόρων που είναι στη διάθεση της Ένωσης, είναι σκόπιμο να προσαρμοστούν τα ανώτατα όρια των ιδίων πόρων της Ένωσης για πληρωμές και αναλήψεις υποχρεώσεων, όπως καθορίζονται, αντίστοιχα, στο άρθρο 3 παράγραφος 1 και παράγραφος 2 της απόφασης 20xx/xxxx/ΕΕ, Ευρατόμ, εκφραζόμενα ως ποσοστά του ακαθάριστου εθνικού εισοδήματος, σε περίπτωση τροποποιήσεων του κανονισμού (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου
                  11
                που συνεπάγονται σημαντική μεταβολή του επιπέδου του ακαθάριστου εθνικού εισοδήματος.
            
            
               (4)Για λόγους συνοχής, ορισμένες διατάξεις του κανονισμού (ΕΕ, Ευρατόμ) αριθ. 608/2014 του Συμβουλίου
                  12
                θα πρέπει να διατηρηθούν στον παρόντα κανονισμό. Οι διατάξεις αυτές αφορούν τον υπολογισμό και εγγραφή του υπολοίπου στον προϋπολογισμό, τον έλεγχο και την εποπτεία των ιδίων πόρων και τις σχετικές απαιτήσεις υποβολής πληροφοριακών στοιχείων, καθώς και τη συμβουλευτική επιτροπή ιδίων πόρων.
            
            
               (5)Για λόγους συνοχής, οι διατάξεις του κανονισμού (ΕΟΚ, Ευρατόμ) αριθ. 1553/89 του Συμβουλίου οι οποίες αφορούν τους ελέγχους θα πρέπει να περιληφθούν στον παρόντα κανονισμό.
            
            
               (6)Για να εξασφαλιστεί ισοσκελισμένος προϋπολογισμός, το ενδεχόμενο πλεόνασμα των εσόδων της Ένωσης επί των συνολικών πραγματικών δαπανών, κατά τη διάρκεια ενός οικονομικού έτους, θα πρέπει να μεταφέρεται στο επόμενο οικονομικό έτος. Συνεπώς, θα πρέπει να προσδιορίζεται το προς μεταφορά υπόλοιπο. 
            
            
               (7)Τα κράτη μέλη θα πρέπει να διενεργούν ελέγχους και έρευνες σχετικά με τον υπολογισμό, τη βεβαίωση και την απόδοση των ιδίων πόρων της Ένωσης. Για να διευκολυνθεί η εφαρμογή των δημοσιονομικών κανόνων σχετικά με τους ιδίους πόρους, είναι αναγκαίο να εξασφαλιστεί η συνεργασία μεταξύ των κρατών μελών και της Επιτροπής.
            
            
               (8)Η διαφάνεια του συστήματος των ιδίων πόρων της Ένωσης θα πρέπει να διασφαλίζεται με την υποβολή επαρκών πληροφοριακών στοιχείων προς την αρμόδια για τον προϋπολογισμό αρχή. Συνεπώς, τα κράτη μέλη θα πρέπει να θέτουν στη διάθεση της Επιτροπής και, όταν είναι αναγκαίο, να της παρέχουν τα αναγκαία έγγραφα και τις πληροφορίες που της επιτρέπουν να ασκεί τις αρμοδιότητες που της έχουν ανατεθεί όσον αφορά τους ιδίους πόρους της Ένωσης.
            
            
               (9)Για λόγους συνοχής και σαφήνειας, θα πρέπει να προβλεφθούν διατάξεις σχετικά με τις εξουσίες και τις υποχρεώσεις των υπαλλήλων, του λοιπού προσωπικού και των αποσπασμένων εθνικών εμπειρογνωμόνων που συμμετέχουν σε ελέγχους όσον αφορά τους ιδίους πόρους της Ένωσης. Ειδικότερα, θα πρέπει να θεσπιστούν οι κανόνες τους οποίους πρέπει να τηρούν όλοι οι υπάλληλοι της Ένωσης, το λοιπό προσωπικό και οι αποσπασμένοι εθνικοί εμπειρογνώμονες όσον αφορά το επαγγελματικό απόρρητο και την προστασία των δεδομένων προσωπικού χαρακτήρα. Είναι αναγκαίο να καθοριστεί το καθεστώς των αποσπασμένων εθνικών εμπειρογνωμόνων και η δυνατότητα των οικείων κρατών μελών να αντιτάσσονται στην παρουσία, στο πλαίσιο ελέγχου, υπαλλήλων άλλων κρατών μελών.
            
            
               (10)Οι ρυθμίσεις βάσει των οποίων τα κράτη μέλη που είναι υπεύθυνα για την είσπραξη των ιδίων πόρων υποβάλλουν εκθέσεις στην Επιτροπή θα πρέπει να επιτρέπουν στην Επιτροπή να παρακολουθεί τις ενέργειες των κρατών μελών προς είσπραξη των ιδίων πόρων, ιδίως σε περιπτώσεις απάτης ή παρατυπίας. 
            
            
               (11)Για να διασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή όσον αφορά τη θέσπιση λεπτομερών κανόνων σχετικά με την αναφορά περιπτώσεων απάτης και παρατυπίας, που θίγουν απαιτήσεις σε παραδοσιακούς ιδίους πόρους, και τις ετήσιες εκθέσεις των κρατών μελών. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  13
               . 
            
            
               (12)Θα πρέπει να χρησιμοποιείται η διαδικασία της συμβουλευτικής επιτροπής για την έκδοση εκτελεστικών πράξεων προκειμένου να θεσπιστούν λεπτομερείς κανόνες σχετικά με την αναφορά περιπτώσεων απάτης και παρατυπίας, που θίγουν απαιτήσεις σε παραδοσιακούς ιδίους πόρους, και τις ετήσιες εκθέσεις των κρατών μελών για τους ελέγχους που διενεργούν, δεδομένου του τεχνικού χαρακτήρα των πράξεων που απαιτούνται για τους σκοπούς της υποβολής εκθέσεων. 
            
            
               (13)Για λόγους συνέπειας, και λαμβανομένου υπόψη του άρθρου 9 της απόφασης 20xx/xxxx/ΕΕ, Ευρατόμ, ο παρών κανονισμός θα πρέπει να αρχίσει να ισχύει την ίδια ημέρα με την εν λόγω απόφαση και θα πρέπει να εφαρμοστεί από την 1η Ιανουαρίου 2021. Οι διατάξεις που αφορούν τον ίδιο πόρο ο οποίος αναφέρεται στο άρθρο 2 παράγραφος 1 στοιχείο γ) της απόφασης 20xx/xxxx/ΕΕ, Ευρατόμ θα πρέπει να εφαρμοστούν από την ημέρα που καθορίζεται σύμφωνα με το άρθρο 9 της εν λόγω απόφασης,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Κεφάλαιο I
            
            
               Προσδιορισμός των ιδίων πόρων
            
            
               Άρθρο 1
            
            
               Εφαρμοστέοι συντελεστές καταβολής
            
         
         
            
               1.
                     Ο ενιαίος συντελεστής καταβολής που εφαρμόζεται σε ποσοστό επί των εσόδων του φόρου προστιθέμενης αξίας που εισπράττονται από τις φορολογητέες με βάση τον κανονικό συντελεστή πράξεις, διαιρούμενου δια του εθνικού κανονικού συντελεστή του φόρου προστιθέμενης αξίας, που αναφέρεται ως ίδιος πόρος στο άρθρο 2 παράγραφος 1 στοιχείο β) της απόφασης 20xx/xxxx/ΕΕ, Ευρατόμ είναι 1 %·
            
            
               2.
                     Ο ενιαίος συντελεστής καταβολής που εφαρμόζεται στο ποσοστό των φορολογητέων κερδών που αποδίδονται σε κάθε κράτος μέλος σύμφωνα με τους κανόνες της Ένωσης σχετικά με την κοινή ενοποιημένη βάση φορολογίας εταιρειών, που αναφέρεται ως ίδιος πόρος στο άρθρο 2 παράγραφος 1 στοιχείο γ) της απόφασης 20xx/xxxx/ΕΕ, Ευρατόμ είναι 3 %·
            
            
               3.
                     Ο ενιαίος συντελεστής καταβολής που εφαρμόζεται στο ποσό που αντιπροσωπεύει τα έσοδα από τα δικαιώματα προς πλειστηριασμό, που αναφέρεται στο άρθρο 10 παράγραφος 2 στοιχείο α) της οδηγίας 2003/87/ΕΚ, και της αγοραίας αξίας των μεταβατικών δωρεάν δικαιωμάτων για τον εκσυγχρονισμό του ενεργειακού τομέα, όπως προσδιορίζεται στο άρθρο 10γ παράγραφος 3 της εν λόγω οδηγίας, που αναφέρεται ως ίδιος πόρος στο άρθρο 2 παράγραφος 1 στοιχείο δ) της απόφασης 20xx/xxxx/ΕΕ, Ευρατόμ είναι 20 %·
            
            
               4.
                     Ο ενιαίος συντελεστής καταβολής που εφαρμόζεται στο βάρος των απορριμμάτων πλαστικών συσκευασιών που δεν ανακυκλώνονται, που αναφέρεται ως ίδιος πόρος στο άρθρο 2 παράγραφος 1 στοιχείο ε) της απόφασης 20xx/xxxx/ΕΕ, Ευρατόμ είναι 0,80 EUR ανά χιλιόγραμμο.
            
            
               Για τους σκοπούς του πρώτου εδαφίου, ως «πλαστικό υλικό» νοείται πολυμερές, κατά την έννοια του άρθρου 3 παράγραφος 5 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, στο οποίο ενδεχομένως έχουν προστεθεί πρόσθετα ή άλλες ουσίες· οι όροι «απορρίμματα συσκευασιών» και «ανακύκλωση» έχουν την έννοια που ορίζεται στο άρθρο 3 της οδηγίας 94/62/ΕΚ. 
            
            
               Το βάρος των απορριμμάτων πλαστικών συσκευασιών που δεν ανακυκλώνονται ισούται με τη διαφορά μεταξύ του βάρους των απορριμμάτων πλαστικών συσκευασιών που παράγονται σε ένα κράτος μέλος, κατά τη διάρκεια ενός δεδομένου έτους, και του βάρος των απορριμμάτων πλαστικών συσκευασιών που ανακυκλώνονται, κατά το συγκεκριμένο έτος, όπως καθορίζεται σύμφωνα με την οδηγία 94/62/ΕΚ.
            
            
               Άρθρο 2
            
            
               Ακαθάριστο εθνικό εισόδημα αναφοράς και σημαντικές μεταβολές του
            
            
               1.
                     Ως ακαθάριστο εθνικό εισόδημα, που αναφέρεται στο άρθρο 2 παράγραφος 1 στοιχείο στ) της απόφασης 20xx/xxxx/ΕΕ, Ευρατόμ, νοείται το ετήσιο ακαθάριστο εθνικό εισόδημα σε αγοραίες τιμές, όπως καθορίζεται από την Επιτροπή κατ’ εφαρμογή του κανονισμού (ΕΕ) αριθ. 549/2013.
            
            
               2.
                     Σε περίπτωση τροποποιήσεων του κανονισμού (ΕΕ) αριθ. 549/2013 που συνεπάγονται σημαντικές μεταβολές του ακαθάριστου εθνικού εισοδήματος, η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τα αποτελέσματα των τεχνικών προσαρμογών του πολυετούς δημοσιονομικού πλαισίου, όπως καθορίζεται στο άρθρο 5 του κανονισμού (ΕΕ, Ευρατόμ) αριθ. 20xx/xxxx
                  14
                σχετικά με τις ημερομηνίες εφαρμογής αυτών των μεταβολών για τους σκοπούς της απόφασης 20xx/xxxx/ΕΕ, Ευρατόμ.
            
            
               3.
                     Στην περίπτωση τροποποιήσεων του κανονισμού (ΕΕ) αριθ. 549/2013 που συνεπάγονται σημαντικές μεταβολές στο επίπεδο του ακαθάριστου εθνικού εισοδήματος, τα ανώτατα όρια για πληρωμές και αναλήψεις υποχρεώσεων, όπως ορίζονται στο άρθρο 3 παράγραφοι 1 και 2 της απόφασης 20xx/xxxx/ΕΕ, Ευρατόμ υπολογίζονται εκ νέου από την Επιτροπή με βάση τον ακόλουθο τύπο:
            
            
               ΑΕΕt-2 + ΑΕΕt-1 + ΑΕΕt ισχύον ΕΣΛ
            
            
               1,29 % (1,35 %) *
                     ________________________________
            
            
            
               ΑΕΕt-2 + ΑΕΕt-1 + ΑΕΕt τροποποιημένο ΕΣΛ
            
            
               Όπου, σε αυτόν τον τύπο, «ΑΕΕ» είναι το Ακαθάριστο Εθνικό Εισόδημα, «t» είναι το τελευταίο πλήρες έτος για το οποίο διατίθενται τα αριθμητικά στοιχεία που ορίζονται βάσει του κανονισμού (ΕΚ, Ευρατόμ) αριθ. 1287/2003 του Συμβουλίου
                  15
               · και «ΕΣΛ» είναι το ευρωπαϊκό σύστημα εθνικών και περιφερειακών λογαριασμών στην Ένωση.
            
            
               Άρθρο 3
            
            
               Υπολογισμός και εγγραφή του υπολοίπου στον προϋπολογισμό
            
            
               1.
                     Για τους σκοπούς της εφαρμογής του άρθρου 5 της απόφασης 20xx/xxxx/ΕΕ, Ευρατόμ, το υπόλοιπο ενός οικονομικού έτους συνίσταται στη διαφορά μεταξύ του συνόλου των εσόδων έχουν εισπραχθεί γι’ αυτό το οικονομικό έτος και του ποσού των πραγματοποιηθεισών πληρωμών έναντι πιστώσεων του ίδιου οικονομικού έτους, προσαυξημένου κατά το ποσό των πιστώσεων του ίδιου οικονομικού έτους, που μεταφέρονται κατ’ εφαρμογή του άρθρου 13 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου
                  16
                («δημοσιονομικός κανονισμός»).
            
            
               Η διαφορά αυτή προσαυξάνεται ή μειώνεται κατά το καθαρό ποσό που προκύπτει από τις ακυρώσεις των πιστώσεων που μεταφέρθηκαν από προηγούμενα οικονομικά έτη. Κατά παρέκκλιση από το άρθρο 8 παράγραφος 1 του δημοσιονομικού κανονισμού, η διαφορά αυτή προσαυξάνεται ή μειώνεται επίσης κατά τα εξής:
            
         
         
            
               α)κατά το ποσό των πληρωμών καθ’ υπέρβαση μη διαχωριζόμενων πιστώσεων που μεταφέρθηκαν από το προηγούμενο οικονομικό έτος, βάσει του άρθρου 13 παράγραφοι 1 και 4 του δημοσιονομικού κανονισμού, λόγω διακυμάνσεων της ισοτιμίας του ευρώ·
            
            
               β)κατά το υπόλοιπο που προκύπτει από τα συναλλαγματικά κέρδη και ζημίες που σημειώνονται κατά τη διάρκεια του οικονομικού έτους.
            
            
               2.
                     Προ του τέλους του μηνός Οκτωβρίου κάθε οικονομικού έτους, η Επιτροπή προβαίνει, βάσει των στοιχείων που διαθέτει εκείνη τη χρονική στιγμή, σε υπολογισμό των εισπραχθέντων ιδίων πόρων ολόκληρου του οικονομικού έτους. Όταν εμφανίζονται σημαντικές διαφορές σε σύγκριση με τις αρχικές προβλέψεις, οι διαφορές αυτές μπορούν να αποτελέσουν αντικείμενο διορθωτικής επιστολής του σχεδίου προϋπολογισμού του επόμενου οικονομικού έτους, ή διορθωτικού προϋπολογισμού για το τρέχον οικονομικό έτος.
            
            
               Κεφάλαιο II
            
            
               Διατάξεις σχετικά με τον έλεγχο και την εποπτεία, καθώς και τις σχετικές απαιτήσεις υποβολής πληροφοριακών στοιχείων
            
            
               Άρθρο 4
            
            
               Μέτρα ελέγχου και εποπτείας
            
            
               1.
                     Οι ίδιοι πόροι που αναφέρονται στο άρθρο 2 παράγραφος 1 της απόφασης 20xx/xxxx/ΕΕ, Ευρατόμ ελέγχονται σύμφωνα με τον παρόντα κανονισμό, με την επιφύλαξη της οδηγίας του Συμβουλίου για κοινή ενοποιημένη βάση φορολογίας εταιρειών, του κανονισμού (ΕΕ) αριθ. 1031/2010 της Επιτροπής
                  17
                και του κανονισμού  (ΕΚ, Ευρατόμ) αριθ. 1287/2003 του Συμβουλίου
                  18
               .
            
            
               2.
                     Τα κράτη μέλη λαμβάνουν όλα τα αναγκαία μέτρα ώστε να αποδίδονται στην Επιτροπή οι ίδιοι πόροι που αναφέρονται στο άρθρο 2 παράγραφος 1 της απόφασης 20xx/xxxx/ΕΕ, Ευρατόμ. Τα κράτη μέλη παρέχουν στην Επιτροπή ορισμένα έγγραφα, κατόπιν σχετικού αιτήματος.
            
            
               3.
                     Τα κράτη μέλη διενεργούν τους ελέγχους και τις έρευνες σχετικά με τον υπολογισμό, τη βεβαίωση και την απόδοση των ιδίων πόρων που αναφέρονται στο άρθρο 2 παράγραφος 1 της απόφασης 20xx/xxxx/ΕΚ, Ευρατόμ.
            
            
               4.
                     Τα κράτη μέλη διενεργούν συμπληρωματικούς ελέγχους, κατόπιν αιτήματος της Επιτροπής. Η Επιτροπή αναφέρει στο αίτημά της τους λόγους για τους οποίους επιβάλλεται συμπληρωματικός έλεγχος. 
            
            
               5.
                     Τα κράτη μέλη συνεργάζονται με την Επιτροπή, εφόσον τους το ζητήσει, στους ελέγχους που διενεργούν. Όταν η Επιτροπή συμμετέχει σε έλεγχο, έχει πρόσβαση, εφόσον αυτό απαιτείται για την εφαρμογή του παρόντος κανονισμού, στα δικαιολογητικά που αφορούν τον υπολογισμό, τη βεβαίωση και την απόδοση των ιδίων πόρων, και σε κάθε άλλο έγγραφο σχετικό με τα εν λόγω δικαιολογητικά.
            
            
               6.
                     Η Επιτροπή δύναται να πραγματοποιεί, και η ίδια, επιτόπιους ελέγχους. Οι εντεταλμένοι από την Επιτροπή για τη διενέργεια αυτών των ελέγχων υπάλληλοι έχουν πρόσβαση σε έγγραφα όπως ορίζεται για τους ελέγχους που αναφέρονται στην παράγραφο 5. Τα κράτη μέλη διευκολύνουν τους εν λόγω ελέγχους.
            
            
               7.
                     Όταν τα μέτρα ελέγχου και εποπτείας αφορούν τον ίδιο πόρο που βασίζεται στον φόρο προστιθέμενης αξίας, ο οποίος αναφέρεται στο άρθρο 2 παράγραφος 1 στοιχείο β) της απόφασης 20xx/xxxx/ΕΕ, Ευρατόμ, οι έλεγχοι της Επιτροπής διενεργούνται από κοινού με τις αρμόδιες αρχές των κρατών μελών. Στο πλαίσιο των ελέγχων αυτών, η Επιτροπή εξακριβώνει, ειδικότερα, ότι έχουν διεξαχθεί ορθά οι πράξεις συγκέντρωσης της φορολογικής βάσης, καθώς και του συνολικού ποσού των καθαρών εσόδων από τον φόρο επί της προστιθεμένης αξίας. Βεβαιώνεται επίσης για την καταλληλότητα των στοιχείων που έχουν ληφθεί υπόψη, και για τη σύμφωνα με τον παρόντα κανονισμό διεξαγωγή των υπολογισμών που έχουν πραγματοποιηθεί για τον προσδιορισμό του ποσού του ιδίου πόρου που βασίζεται στον φόρο προστιθέμενης αξίας κανονικού συντελεστή, που προέρχονται από τις πράξεις που αναφέρονται στο άρθρο 3 παράγραφος 1 του κανονισμού (ΕΟΚ, Ευρατόμ) αριθ. 1553/89 του Συμβουλίου.
            
            
               8.
                     Στην περίπτωση που οι έλεγχοι αφορούν τον ίδιο πόρο που βασίζεται στα απορρίμματα πλαστικών συσκευασιών που δεν ανακυκλώνονται, ο οποίος αναφέρεται στο άρθρο 2 παράγραφος 1 στοιχείο ε) της απόφασης 20xx/xxxx/EΕ, Ευρατόμ, η Επιτροπή έχει επίσης πρόσβαση σε δικαιολογητικά που αφορούν τις διαδικασίες και στα δεδομένα που αναφέρονται στην οδηγία 94/62/ΕΚ. 
            
            
               9.
                     Όταν τα μέτρα ελέγχου και εποπτείας αφορούν τον ίδιο πόρο βάσει του ακαθάριστου εγχώριου εισοδήματος, που αναφέρεται στο άρθρο 2 παράγραφος 1 στοιχείο στ) της απόφασης 20xx/xxxx/ΕΕ, Ευρατόμ:
            
            
               α)από κοινού με το ενδιαφερόμενο κράτος μέλος, η Επιτροπή ελέγχει κάθε χρόνο τα αθροιστικά μεγέθη που της κοινοποιούνται, προκειμένου να διαπιστωθεί η τυχόν ύπαρξη σφαλμάτων υπολογισμού, στις περιπτώσεις ιδίως που της υποδεικνύει η επιτροπή διαχείρισης ακαθάριστου εγχώριου εισοδήματος, που έχει συσταθεί με τον κανονισμό (ΕΚ, Ευρατόμ) αριθ. 1287/2003· προς τον σκοπό αυτό, η Επιτροπή μπορεί, σε ορισμένες περιπτώσεις, να ελέγχει τους υπολογισμούς και τις στατιστικές βάσεις —εκτός των πληροφοριών που αφορούν συγκεκριμένα νομικά ή φυσικά πρόσωπα— εφόσον η ενδεδειγμένη αξιολόγηση δεν είναι εφικτή με άλλον τρόπο· 
            
            
               β)η Επιτροπή έχει επίσης πρόσβαση σε δικαιολογητικά που αφορούν τις στατιστικές διαδικασίες και βασικές στατιστικές που αναφέρονται στο άρθρο 3 του κανονισμού (ΕΚ, Ευρατόμ) αριθ. 1287/2003. 
            
            
               10.
                     Οι έλεγχοι και οι έρευνες που αναφέρονται στο παρόν άρθρο δεν εμποδίζουν τα ακόλουθα: 
            
            
               α)τους ελέγχους που πραγματοποιούνται από τα κράτη μέλη σύμφωνα με τις εθνικές νομοθετικές, κανονιστικές και διοικητικές τους διατάξεις·
            
         
         
            
               β)τα μέτρα που προβλέπονται στα άρθρα 287 και 319 της Συνθήκης για τη λειτουργία της Ευρωπαϊκής Ένωσης·
            
            
               γ)τους ελέγχους που διενεργούνται δυνάμει του άρθρου 322 παράγραφος 1 στοιχείο β) της Συνθήκης για τη λειτουργία της Ευρωπαϊκής Ένωσης. 
            
            
               11.
                     Για τον σκοπό των μέτρων ελέγχου και εποπτείας που αναφέρονται στο παρόν άρθρο, η Επιτροπή μπορεί να ζητήσει από τα κράτη μέλη να της διαβιβάσουν ή να θέσουν στη διάθεσή της τα σχετικά δικαιολογητικά ή εκθέσεις. 
            
            
               Άρθρο 5
            
            
               Εξουσίες και υποχρεώσεις των εντεταλμένων υπαλλήλων της Επιτροπής
            
            
               1.
                     Η Επιτροπή διορίζει, ειδικά για τη διενέργεια των ελέγχων που αναφέρονται στο άρθρο 4, ορισμένους υπαλλήλους της ή άλλα μέλη του προσωπικού της («εντεταλμένοι υπάλληλοι»).
            
            
               Για κάθε έλεγχο, η Επιτροπή χορηγεί στους εντεταλμένους υπαλλήλους γραπτή εντολή στην οποία καθορίζονται η ταυτότητα και η ιδιότητά τους.
            
            
               Στους ελέγχους αυτούς μπορούν να παρίστανται τα πρόσωπα που έχουν τεθεί στη διάθεση της Επιτροπής από τα κράτη μέλη υπό την ιδιότητα του αποσπασμένου εθνικού εμπειρογνώμονα.
            
            
               Με ρητή εκ των προτέρων συγκατάθεση του οικείου κράτους μέλους, η Επιτροπή μπορεί να ζητήσει τη συνδρομή υπαλλήλων από άλλα κράτη μέλη με την ιδιότητα του παρατηρητή. Η Επιτροπή μεριμνά ώστε οι προαναφερθέντες υπάλληλοι να συμμορφώνονται με τις απαιτήσεις της παραγράφου 3 του παρόντος άρθρου.
            
            
               2.
                     Κατά τους ελέγχους των ιδίων πόρων, που αναφέρονται στο άρθρο 4, οι εντεταλμένοι υπάλληλοι ενεργούν κατά τρόπο συμβατό προς τους κανόνες που ισχύουν για τους υπαλλήλους του συγκεκριμένου κράτους μέλους. Υποχρεούνται να τηρούν το επαγγελματικό απόρρητο, υπό τους όρους που καθορίζονται στην παράγραφο 3 του παρόντος άρθρου.
            
            
               Η Επιτροπή τηρεί την αρχή του στατιστικού απορρήτου, όπως καθορίζεται στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου
                  19
               .
            
            
               Οι εντεταλμένοι υπάλληλοι δύνανται να έχουν επαφές, εάν αυτό απαιτείται, με τους υπόχρεους, αλλά αποκλειστικά στο πλαίσιο των ελέγχων των παραδοσιακών ιδίων πόρων, και μόνο με τη μεσολάβηση των αρμόδιων αρχών των οποίων ελέγχονται οι διαδικασίες είσπραξης των ιδίων πόρων.
            
            
               3.
                     Οι πληροφορίες που ανακοινώνονται ή συλλέγονται δυνάμει του παρόντος κανονισμού, υπό οποιαδήποτε μορφή, καλύπτονται από το επαγγελματικό απόρρητο και απολαύουν της προστασίας που εξασφαλίζεται σε ανάλογες πληροφορίες από την εθνική νομοθεσία του κράτους μέλους στο οποίο συλλέχθηκαν και από τις αντίστοιχες διατάξεις που εφαρμόζονται στα θεσμικά όργανα της Ένωσης.
            
            
               Οι πληροφορίες που αναφέρονται στο πρώτο εδάφιο δεν γνωστοποιούνται σε πρόσωπα, εντός των θεσμικών οργάνων της Ένωσης ή των κρατών μελών, διαφορετικά από εκείνα τα οποία είναι αρμόδια, λόγω των καθηκόντων τους, να γνωρίζουν τις πληροφορίες αυτές, ούτε χρησιμοποιούνται για σκοπούς διαφορετικούς από τους προβλεπόμενους στον παρόντα κανονισμό, χωρίς την προηγούμενη συγκατάθεση του κράτους μέλους στο οποίο συλλέχθηκαν.
            
            
               Το πρώτο και το δεύτερο εδάφιο εφαρμόζονται στους υπαλλήλους και το λοιπό προσωπικό της Ένωσης, καθώς και στους αποσπασμένους εθνικούς εμπειρογνώμονες.
            
            
               4.
                     Η Επιτροπή μεριμνά ώστε οι εντεταλμένοι υπάλληλοι και τα άλλα πρόσωπα που ενεργούν υπό την ευθύνη της να συμμορφώνονται με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου
                  20
                και τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου
                  21
               , καθώς και άλλους κανόνες της Ένωσης ή εθνικούς κανόνες σχετικά με την προστασία των δεδομένων προσωπικού χαρακτήρα.
            
            
               Άρθρο 6
            
            
               Προετοιμασία και διαχείριση των ελέγχων 
            
            
               1.
                     Η Επιτροπή, με δεόντως αιτιολογημένη ανακοίνωση, ειδοποιεί έγκαιρα για τον έλεγχο το κράτος μέλος στο οποίο πρόκειται να διενεργηθεί. Στον εν λόγω έλεγχο δύνανται να συμμετέχουν υπάλληλοι του συγκεκριμένου κράτους μέλους.
            
            
               2.
                     Οι έλεγχοι των ιδίων πόρων διενεργούνται από τους εντεταλμένους υπαλλήλους. Για την οργάνωση των εργασιών, οι υπάλληλοι αυτοί προβαίνουν στις αναγκαίες επαφές με τις αρμόδιες διοικήσεις των κρατών μελών.
            
         
         
            
               3.
                     Για τους ελέγχους των ιδίων πόρων στους οποίους συμμετέχει η Επιτροπή, η μέριμνα της οργάνωσης των εργασιών και των σχέσεων με τις υπηρεσίες που συμμετέχουν στον έλεγχο αναλαμβάνεται από την υπηρεσία που ορίζεται από το συγκεκριμένο κράτος μέλος.
            
            
               4.
                     Οι επιτόπιοι έλεγχοι των ιδίων πόρων διενεργούνται από τους εντεταλμένους υπαλλήλους. Για την οργάνωση των εργασιών και για τις σχέσεις με τις υπηρεσίες και, ενδεχομένως, με τους υπόχρεους που αφορά ο έλεγχος, οι εν λόγω υπάλληλοι προβαίνουν, πριν από κάθε επιτόπιο έλεγχο, στις σχετικές επαφές με τους υπαλλήλους που έχει ορίσει το οικείο κράτος μέλος. Γι’ αυτό το είδος ελέγχου, η σχετική εντολή καθορίζεται σε έγγραφο στο οποίο αναφέρονται το αντικείμενο και ο στόχος του ελέγχου.
            
            
               5.
                     Τα κράτη μέλη μεριμνούν ώστε οι υπηρεσίες ή οι οργανισμοί που είναι υπεύθυνοι για τον υπολογισμό, τη βεβαίωση, την είσπραξη και την απόδοση των ιδίων πόρων, καθώς και οι αρχές οι οποίες είναι επιφορτισμένες με τους σχετικούς ελέγχους, να παρέχουν στους εντεταλμένους υπαλλήλους την απαραίτητη συνδρομή για την εκπλήρωση της αποστολής τους.
            
            
               Για τους σκοπούς των επιτόπιων ελέγχων των ιδίων πόρων, τα ενδιαφερόμενα κράτη μέλη ενημερώνουν την Επιτροπή, σε εύθετο χρόνο, σχετικά με την ταυτότητα και την ιδιότητα των προσώπων που έχουν ορίσει για να συμμετάσχουν στους ελέγχους αυτούς και για να παράσχουν στους εντεταλμένους υπαλλήλους την απαραίτητη συνδρομή για την εκπλήρωση της αποστολής τους.
            
            
               6.
                     Τα αποτελέσματα του ελέγχου και της εποπτείας που αναφέρονται στο άρθρο 4, πλην των ελέγχων που διενεργούνται από τα κράτη μέλη, τίθεται υπόψη των ενδιαφερόμενων κρατών μελών, μέσω των ενδεδειγμένων διαύλων, εντός τριών μηνών. Το κράτος μέλος υποβάλλει τις παρατηρήσεις του εντός τριών μηνών από την παραλαβή της έκθεσης. Εντούτοις, κατόπιν αιτήσεως δεόντως αιτιολογημένης, η Επιτροπή μπορεί να ζητήσει από το ενδιαφερόμενο κράτος μέλος να υποβάλει τις παρατηρήσεις του για συγκεκριμένα σημεία εντός προθεσμίας ενός μηνός από την παραλαβή της έκθεσης. Το κράτος μέλος μπορεί να μη δώσει συνέχεια στην αίτηση αυτή, με κοινοποίηση στην οποία θα αναφέρονται οι λόγοι που το εμποδίζουν να δώσει συνέχεια στην αίτηση της Επιτροπής.
            
            
               Κατά συνέπεια, τα αποτελέσματα και οι παρατηρήσεις που αναφέρονται στο πρώτο εδάφιο, μαζί με την συγκεφαλαιωτική έκθεση η οποία καταρτίζεται σχετικά με τους ελέγχους για τους ιδίους πόρους, που αναφέρονται στο άρθρο 2 παράγραφος 1 στοιχεία β), γ), δ) και ε) της απόφασης 20xx/xxxx/ΕΕ, Ευρατόμ του Συμβουλίου,  τίθενται υπόψη όλων των κρατών μελών.
            
            
               Όταν, στο πλαίσιο των επιτόπιων ή των συναφών ελέγχων παραδοσιακών ιδίων πόρων, διαπιστώνεται ότι θα πρέπει να τροποποιηθούν ή να διορθωθούν τα στοιχεία των καταστάσεων ή δηλώσεων που έχουν αποσταλεί στην Επιτροπή σχετικά με τους ιδίους πόρους και οι διορθώσεις που προκύπτουν πραγματοποιούνται μέσω τρέχουσας κατάστασης ή δήλωσης, τότε οι σχετικές αλλαγές επισημαίνονται, στην κατάσταση ή δήλωση που χρησιμοποιείται, μέσω κατάλληλων σημειώσεων.
            
            
               Άρθρο 7
            
            
               Καταγγελία περιπτώσεων απάτης και παρατυπιών που θίγουν απαιτήσεις σε παραδοσιακούς ιδίους πόρους
            
            
               1.
                     Κατά τη διάρκεια των δύο μηνών μετά το τέλος κάθε τριμήνου, τα κράτη μέλη διαβιβάζουν στην Επιτροπή περιγραφή των περιπτώσεων απάτης και παρατυπίας που έχουν διαπιστωθεί και αφορούν ποσό απαιτήσεων άνω των 10 000 EUR όσον αφορά τους παραδοσιακούς ιδίους πόρους, που αναφέρονται στο άρθρο 2 παράγραφος 1 στοιχείο α) της απόφασης 20xx/xxxx/ΕΕ, Ευρατόμ.
            
            
               Εντός της περιόδου που αναφέρεται στο πρώτο εδάφιο, κάθε κράτος μέλος διαβιβάζει στοιχεία για τις περιπτώσεις απάτης και παρατυπιών που έχουν ήδη γνωστοποιηθεί στην Επιτροπή και δεν έχουν αποτελέσει προηγουμένως αντικείμενο κάποιας ανακοίνωσης περί είσπραξης, ακύρωσης ή μη είσπραξης.
            
            
               2.
                     Η Επιτροπή εκδίδει εκτελεστικές πράξεις για τον καθορισμό των λεπτομερειών των περιγραφών που αναφέρονται στην παράγραφο 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που αναφέρεται στο άρθρο 9 παράγραφος 2.
            
            
               3.
                     Στην έκθεση της Επιτροπής που αναφέρεται στο άρθρο 325 παράγραφος 5 της Συνθήκης για τη λειτουργία της Ευρωπαϊκής Ένωσης, περιλαμβάνεται περίληψη των γνωστοποιήσεων που αναφέρονται στην παράγραφο 1 του παρόντος άρθρου.
            
            
               Άρθρο 8
            
            
               Υποβολή εκθέσεων από τα κράτη μέλη για τους ελέγχους παραδοσιακών ιδίων πόρων
            
            
               1.
                     Τα κράτη μέλη υποβάλλουν λεπτομερείς ετήσιες εκθέσεις στην Επιτροπή σχετικά με τους ελέγχους που διενεργούν όσον αφορά τους παραδοσιακούς ιδίους πόρους και τα αποτελέσματα των ελέγχων αυτών, τα συνολικά στοιχεία και τυχόν θέματα αρχής που αφορούν τα σημαντικότερα προβλήματα τα οποία ανακύπτουν από την εφαρμογή των σχετικών κανονισμών για την εφαρμογή της απόφασης 20xx/xxxx/ΕΕ, Ευρατόμ, ιδίως δε τις διαφορές. Οι εκθέσεις διαβιβάζονται στην Επιτροπή πριν από την 1η Μαρτίου του έτους που έπεται του εκάστοτε οικονομικού έτους. Με βάση αυτές τις εκθέσεις, η Επιτροπή συντάσσει συγκεφαλαιωτική έκθεση, που διαβιβάζεται σε όλα τα κράτη μέλη.
            
            
               2.
                     Η Επιτροπή εκδίδει εκτελεστικές πράξεις για τον καθορισμό της μορφής των ετήσιων εκθέσεων των κρατών μελών που αναφέρονται στην παράγραφο 1 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που αναφέρεται στο άρθρο 9 παράγραφος 2.
            
            
               3.
                     Κάθε τρία χρόνια, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τη λειτουργία του συστήματος ελέγχου για τους παραδοσιακούς ιδίους πόρους.
            
            
               Κεφάλαιο III
            
            
               Διαδικασία επιτροπής και τελικές διατάξεις 
            
         
         
            
               Άρθρο 9
            
            
               Διαδικασία επιτροπής
            
            
               1.
                     Η Επιτροπή επικουρείται από συμβουλευτική επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
            
            
               2.
                     Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
            
            
               Άρθρο 10
            
            
               Τελικές διατάξεις
            
            
               Ο κανονισμός (ΕΕ, Ευρατόμ) αριθ. 608/2014 καταργείται.
            
            
               Οι παραπομπές στον καταργούμενο κανονισμό και στις διατάξεις του κανονισμού (ΕΚ, Ευρατόμ) αριθ. 1026/1999 και του κανονισμού (ΕΚ, Ευρατόμ) αριθ. 1150/2000 νοούνται ως παραπομπές στον παρόντα κανονισμό.
            
            
               Άρθρο 11
            
            
               Έναρξη ισχύος
            
            
               Ο παρών κανονισμός αρχίζει να ισχύει την ημέρα έναρξης ισχύος της απόφασης 20xx/xxxx/ΕΕ, Ευρατόμ.
            
            
               Εφαρμόζεται από την 1η Ιανουαρίου 2021.
            
            
               Οι διατάξεις του παρόντος κανονισμού εφαρμόζονται στον ίδιο πόρο που βασίζεται στην κοινή ενοποιημένη βάση φορολογίας εταιρειών, από την 1η Ιανουαρίου του δεύτερου έτους που έπεται της ημερομηνίας εφαρμογής των εθνικών διατάξεων για τη μεταφορά της οδηγίας του Συμβουλίου για κοινή ενοποιημένη βάση φορολογίας εταιρειών.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Συμβούλιο
               
               
                  [Ο Πρόεδρος][Η Πρόεδρος]
               
            
         
         
            
                  
                     (1)
                  
                        COM(2018) 325 final της 2.5.2018.
               
               
                  
                     (2)
                  
                        Κανονισμός (ΕΕ, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 29).
               
               
                  
                     (3)
                  
                        COM(2018) 322 final της 2.5.2018.
               
               
                  
                     (4)
                  
                        COM(2018) 326 final της 2.5.2018, που συνοδεύει και συμπληρώνει τον κανονισμό (ΕΕ, Ευρατόμ) αριθ. 609/2014 του Συμβουλίου, της 26ης Μαΐου 2014, για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών (ΕΕ L 168 της 7.6.2014, σ. 39).
               
               
                  
                     (5)
                  
                        COM(2018) 328 final της 2.5.2018.
               
               
                  
                     (6)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).
               
               
                  
                     (7)
                  
                        Απόφαση του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (2014/335/ΕΕ, Ευρατόμ) (ΕΕ L 168 της 7.6.2014, σ. 105).
               
               
                  
                     (8)
                  
                        Απόφαση του Συμβουλίου, της [ΗΜΕΡΟΜΗΝΙΑ], για το σύστημα των ιδίων πόρων της Ευρωπαϊκής Ένωσης (20xx/xxxx/ΕΕ, Ευρατόμ) (ΕΕ L […] της […], σ. […]). 
               
               
                  
                     (9)
                  
                        ΕΕ C […] της […], σ. […].
               
               
                  
                     (10)
                  
                        Απόφαση του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (2014/335/ΕΕ, Ευρατόμ) (ΕΕ L 168 της 7.6.2014, σ. 105).
               
               
                  
                     (11)
                  
                        Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης Κείμενο που παρουσιάζει ενδιαφέρον για τον ΕΟΧ (ΕΕ L 174 της 26.6.2013, σ. 1).
               
               
                  
                     (12)
                  
                        Κανονισμός (ΕΕ, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 29).
               
               
                  
                     (13)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (14)
                  
                        ΕΕ L […] της […], σ. […]. [Κανονισμός για το πολυετές δημοσιονομικό πλαίσιο]
               
               
                  
                     (15)
                  
                        Κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») (ΕΕ L 181 της 19.7.2003, σ. 1).
               
               
                  
                     (16)
                  
                        Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
               
               
                  
                     (17)
                  
                        Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ. 1).
               
               
                  
                     (18)
                  
                        Κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») (ΕΕ L 181 της 19.7.2003, σ. 1).
               
               
                  
                     (19)
                  
                        Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164). 
               
               
                  
                     (20)
                  
                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 119 της 4.5.2016, σ. 1).
               
               
                  
                     (21)
                  
                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,2.5.2018
            COM(2018) 327 final
            ΠΑΡΑΡΤΗΜΑ
            της
            Πρότασης κανονισμού του Συμβουλίου
            σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης
            
               
         
         
            
               ΠΑΡΑΡΤΗΜΑ – ΠΙΝΑΚΑΣ ΑΝΤΙΣΤΟΙΧΙΑΣ
            
            
                     
                        Κανονισμός (ΕΕ, Ευρατόμ) αριθ. 608/2014
                     
                  
                  
                     
                        Απόφαση 2014/335/ΕΕ, Ευρατόμ
                     
                  
                  
                     
                        Παρών κανονισμός
                     
                  
               
                     
                        Άρθρο 1
                     
                  
                  
                     
                        –
                     
                  
                  
                     
                        Άρθρο 3
                     
                  
               
                     
                        Άρθρο 2 παράγραφος 1
                     
                  
                  
                     
                        –
                     
                  
                  
                     
                        Άρθρο 4 παράγραφος 1
                     
                  
               
                     
                        Άρθρο 2 παράγραφος 2
                     
                  
                  
                     
                        –
                     
                  
                  
                     
                        Άρθρο 4 παράγραφος 2 πρώτη περίοδος
                     
                  
               
                     
                        Άρθρο 2 παράγραφος 3 στοιχείο α)
                     
                  
                  
                     
                        –
                     
                  
                  
                     
                        Άρθρο 4 παράγραφος 3
                     
                  
               
                     
                        Άρθρο 2 παράγραφος 3 στοιχείο β) πρώτη και δεύτερη περίοδος
                     
                  
                  
                     
                        –
                     
                  
                  
                     
                        Άρθρο 4 παράγραφος 4
                     
                  
               
                     
                        Άρθρο 2 παράγραφος 3 στοιχείο β) τρίτη περίοδος
                     
                  
                  
                     
                        –
                     
                  
                  
                     
                        Άρθρο 4 παράγραφος 2 δεύτερη περίοδος
                     
                  
               
                     
                        Άρθρο 2 παράγραφος 3 στοιχείο γ)
                     
                  
                  
                     
                        –
                     
                  
                  
                     
                        Άρθρο 4 παράγραφος 5
                     
                  
               
                     
                        Άρθρο 2 παράγραφος 3 στοιχείο δ)
                     
                  
                  
                     
                        –
                     
                  
                  
                     
                        Άρθρο 4 παράγραφος 6
                     
                  
               
                     
                        Άρθρο 2 παράγραφος 3 στοιχείο ε)
                     
                  
                  
                     
                        –
                     
                  
                  
                     
                        Άρθρο 4 παράγραφος 10
                     
                  
               
                     
                        Άρθρο 2 παράγραφος 4
                     
                  
                  
                     
                        –
                     
                  
                  
                     
                        Άρθρο 4 παράγραφος 7
                     
                  
               
                     
                        Άρθρο 2 παράγραφος 5
                     
                  
                  
                     
                        –
                     
                  
                  
                     
                        Άρθρο 4 παράγραφος 9
                     
                  
               
                     
                        Άρθρο 2 παράγραφος 6
                     
                  
                  
                     
                        –
                     
                  
                  
                     
                        Άρθρο 4 παράγραφος 11
                     
                  
               
                     
                        Άρθρο 3
                     
                  
                  
                     
                        –
                     
                  
                  
                     
                        Άρθρο 5
                     
                  
               
                     
                        Άρθρο 4 παράγραφος 1
                     
                  
                  
                     
                        –
                     
                  
                  
                     
                        Άρθρο 6 παράγραφος 1
                     
                  
               
                     
                        Άρθρο 4 παράγραφος 2
                     
                  
                  
                     
                        –
                     
                  
                  
                     
                        Άρθρο 6 παράγραφος 3
                     
                  
               
                     
                        Άρθρο 4 παράγραφος 3
                     
                  
                  
                     
                        –
                     
                  
                  
                     
                        Άρθρο 6 παράγραφος 4
                     
                  
               
                     
                        Άρθρο 4 παράγραφος 4
                     
                  
                  
                     
                        –
                     
                  
                  
                     
                        Άρθρο 6 παράγραφος 2
                     
                  
               
                     
                        Άρθρο 4 παράγραφος 5
                     
                  
                  
                     
                        –
                     
                  
                  
                     
                        Άρθρο 6 παράγραφος 5
                     
                  
               
                     
                        Άρθρο 4 παράγραφος 6
                     
                  
                  
                     
                        –
                     
                  
                  
                     
                        Άρθρο 6 παράγραφος 6
                     
                  
               
                     
                        Άρθρο 5
                     
                  
                  
                     
                        –
                     
                  
                  
                     
                        Άρθρο 7
                     
                  
               
                     
                        Άρθρο 6
                     
                  
                  
                     
                        –
                     
                  
                  
                     
                        Άρθρο 8
                     
                  
               
                     
                        Άρθρο 7
                     
                  
                  
                     
                        –
                     
                  
                  
                     
                        Άρθρο 9
                     
                  
               
                     
                        Άρθρο 8
                     
                  
                  
                     
                        –
                     
                  
                  
                     
                        Άρθρο 10
                     
                  
               
                     
                        Άρθρο 9
                     
                  
                  
                     
                        –
                     
                  
                  
                     
                        Άρθρο 11
                     
                  
               
                     
                        –
                     
                  
                  
                     
                        Άρθρο 2 παράγραφος 7 πρώτο εδάφιο
                     
                  
                  
                     
                        Άρθρο 2 παράγραφος 1
                     
                  
               
                     
                        –
                     
                  
                  
                     
                        Άρθρο 2 παράγραφος 7 δεύτερο εδάφιο
                     
                  
                  
                     
                        Άρθρο 2 παράγραφος 2
                     
                  
               
                     
                        –
                     
                  
                  
                     
                        Άρθρο 3 παράγραφος 4
                     
                  
                  
                     
                        Άρθρο 2 παράγραφος 3
                     
                  
               
                     
                        –
                     
                  
                  
                     
                        –
                     
                  
                  
                     
                        Άρθρο 1
                     
                  
               
                     
                        –
                     
                  
                  
                     
                        –
                     
                  
                  
                     
                        Άρθρο 4 παράγραφος 8